ELŐTERJESZTÉS

**ELŐTERJESZTÉS**

**Kőszeg Város Önkormányzata Képviselő-testülete**

**2024. december 17-i ülésének**

**4. napirendi pontjához**

Tisztelt Képviselő-testület!

A Kőszegi Önkormányzati Tűzoltóság és Kőszegi Önkéntes Tűzoltó Egyesület ez év tavaszán kérelemmel fordult az önkormányzathoz, amelyben az általuk használt önkormányzati ingatlan előtti, magántulajdonban lévő telek megvásárlását, önkormányzati tulajdonba kerülését kezdeményezték, mivel a várossal szomszédos telek értékesítés alatt áll.

A Malomárok mentén húzódó és a Tűzoltóság által használt önkormányzati tulajdonú 2530/2 hrsz-ú ingatlanba beékelődő 2530/1 hrsz-ú ingatlan megszerzését azért is szorgalmazza a Tűzoltóság, mert egy egységes önkormányzati terület kialakulásával a Tűzoltóság bejárata bővíthető lenne és ezzel a kivonulásuk során a kétirányú forgalom is megvalósulhatna.

A Tűzoltóság egyúttal együttműködését fejezte ki abban a tekintetben, hogy az általa kezelt Nemezgyári zsilip éves ellátási díját (évi 1,5 MFt) 2025. évtől 4 éven keresztül elengedné, így ezzel hozzájárulna a vételár kiegyenlítéséhez.

A Liszt F. utcai, 2530/1 hrsz-ú, 890 m2 nagyságú beépítetlen terület tulajdonosa a V. Margaréta Kft., az ingatlan eladási árát 14 MFt összegben határozta meg.

A Képviselő-testület a 2024. áprilisi ülésén szándékát fejezte ki a terület megvásárlására, amelyet a 2024. évi vagyonhasznosítási bevétel teljesüléséhez kötött.

Az adásvételi szerződés előkészítésekor felmerült, hogy az adásvétel tárgyát képező ingatlan, mint építési telek az Áfa törvény hatálya alá tartozik. Az eladó az értékesítés során a 14 MFt-ra, mint nettó összegre tart igényt, így a vételár módosulása miatt a terület vásárlásáról a Képviselő-testület jogosult döntést hozni.

Az előterjesztést a Városfejlesztési, Idegenforgalmi, Környezetvédelmi és Vagyonügyi Bizottság, valamint a Pénzügyi, Jogi és Rendészeti Bizottság megtárgyalta.

A határozati javaslatokat mindkét Bizottság egyhangúlag javasolja elfogadásra a Képviselő-testületnek.

Kérem a Tisztelt Képviselő-testületet, hogy az előterjesztést megtárgyalni és döntését meghozni szíveskedjen.

Kőszeg, 2024. december 12.

A polgármester nevében:

**Németh Ildikó s.k.**

városüzemeltetési osztályvezető







1. **HATÁROZATI JAVASLAT**

Kőszeg Város Önkormányzatának Képviselő-testülete az 57/2024. (IV.25.) számú képviselő testületi határozatot visszavonja.

**Felelős:** Básthy Béla polgármester

**Határidő:** azonnal

1. **HATÁROZATI JAVASLAT**
2. Kőszeg Város Önkormányzatának Képviselő-testülete kezdeményezi a Kőszeg, 2530/1 hrsz-ú, beépítetlen terület megnevezésű ingatlan megvásárlását a V. Margaréta Kft. eladótól nettó 14 millió Ft + Áfa összegben. A teljes vételárból 15 millió Ft a 2024. évi költségvetés 5. melléklet I. Beruházások 6. pontját terheli, míg a fennmaradó 2.780.000,-Ft a 2024. évi költségvetés 5. melléklet I. Beruházások 12. pontját terheli.
3. Kőszeg Város Önkormányzatának Képviselő-testülete felhatalmazza a polgármestert Kőszeg Város Önkormányzata ügyvédje által készített adásvételi szerződés aláírására.
4. Kőszeg Város Önkormányzatának Képviselő-testülete elrendeli Kőszeg Város Önkormányzata és a Kőszegi Önkéntes Tűzoltó Egyesület között 2023. január 2. napján kelt, módosításokkal egységes szerkezetben foglalt Támogatási szerződés - feladat-ellátási megállapodás 4. pontjának módosítását oly módon, hogy Kőszeg Város Önkormányzata az évi 1,5 millió Ft összeg támogatás megfizetése alól mentesül 2025., 2026., 2027. és 2028. évekre.

**Felelős:** Básthy Béla polgármester

**Határidő:** azonnal